**Prekopírované z web stránky UNIZA** [**https://www.uniza.sk/index.php/component/content/article/2-uncategorised/1976-program-erasmus-2014-2020?Itemid=101**](https://www.uniza.sk/index.php/component/content/article/2-uncategorised/1976-program-erasmus-2014-2020?Itemid=101)

**Program Erasmus+ 2014-2020**

Erasmus+ je sedemročný program EÚ **zameraný na vysokoškolské** a odborné vzdelávanie, mládež a šport, na posilnenie zručností mladých ľudí, zamestnateľnosti a podporu modernizácie vzdelávania. Bude mať rozpočet vo výške 14,7 miliardy Eur. Finančnú podporu na štúdium, odbornú prípravu, prácu či dobrovoľnícku činnosť v zahraničí získa viac než 4 milióny ľudí **vrátane 2 miliónov študentov vysokých škôl**. Erasmus+ **poskytne financovanie aj pedagógom**, pracovníkom s mládežou a na partnerstvá medzi univerzitami, podnikmi a neziskovými organizáciami. **Najväčšia časť rozpočtu programu je určená na mobilitu študentov a zamestnancov vysokoškolských inštitúcií**.

**Nový program Erasmus+ zlučuje všetky doterajšie programy EÚ pre vzdelávanie, odbornú prípravu, mládež a šport vrátane programu celoživotného vzdelávania** (Erasmus, Leonardo da Vinci, Comenius, Grundtvig), programu Mládež v akcii a piatich programov medzinárodnej spolupráce (Erasmus Mundus, Tempus, Alfa, Edulink a program pre spoluprácu s industrializovanými krajinami). Žiadatelia tak budú mať lepší prehľad o ponúkaných možnostiach a vďaka ďalšiemu zjednodušeniu sa zlepší aj dostupnosť programu.

**Erasmus+ má tri hlavné ciele**: dve tretiny rozpočtu sú určené na štúdium v cudzine, a to v rámci EÚ i za jej hranicami, zvyšok je pridelený na podporu partnerstiev vzdelávacích zariadení, mládežníckych organizácií, podnikov, miestnych a regionálnych orgánov a mimovládnych organizácií, ako aj na reformy zamerané na modernizáciu vzdelávania a odbornej prípravy a podporu inovácií, podnikateľských schopností a zamestnateľnosti.

**Oprávnené krajiny pre program Erasmus+ (krajiny programu):**

* členské štáty EÚ
* nečlenské štáty EÚ (krajiny EZVO, EHP a kandidátske krajiny)

**Program sa rozdeľuje na tri kľúčové akcie:**

* KA1 - Vzdelávacia mobilita jednotlivcov
* KA2 - Spolupráca v oblasti inovácií a výmena osvedčených postupov
* KA3 - Podpora reformy politík
* Špecifickými akciami sú Jean Monnet a Šport

**Kľúčová aktivita 1 - KA1 – Vzdelávacia mobility jednotlivcov**

Cieľom nadnárodnej vzdelávacej mobility pre účastníkov je osobný rozvoj, zlepšenie vzdelávacích výsledkov a zvýšenie zamestnateľnosti. Pre zamestnancov/pracovníkov je zase cieľom zlepšenie odborných kompetencií, zlepšenie pripravenosti na zmeny z hľadiska modernizácie a internacionalizácie vzdelávacej inštitúcie a zvýšenie kvality vo výučbe a učení. Všetky podporované aktivity musia mať pozitívny a dlhodobý vplyv nielen na účastníkov, ale aj na zapojené inštitúcie/organizácie.

KA1 je decentralizovaná akcia zameraná na podporu:

* Štúdia, odbornej prípravy, získania pracovných skúseností alebo dobrovoľníckej činnosti v zahraničí.
* Vzdelávania zamestnancov v sektoroch vzdelávania, odbornej prípravy a práce s mládežou v zahraničí.

**Erasmus+ v ostatných akciách KA2 a KA3 podporí:**

* Vývoj digitálneho vzdelávania a využívanie informačných a komunikačných technológií.
* Učenie sa jazykov.
* Uznávanie zručností, vrátane takých, ktoré boli získané mimo formálneho vzdelávacieho systému.
* Strategické partnerstvá medzi vzdelávacími inštitúciami a mládežníckymi organizáciami s ich partnermi v iných krajinách, tak v ich vlastnom sektore, ako aj v iných sektoroch na zvyšovanie kvality a inovácií.
* Znalostné aliancie a aliancie pre sektorové zručnosti, ktoré budú riešiť nedostatok určitých zručností zlepšením vzdelávacích programov a kvalifikácií vďaka spolupráci medzi svetmi práce a vzdelávania.
* Nástroj na poskytovanie záruk na študentské pôžičky pre študentov magisterského stupňa na financovanie ich štúdia v inej krajine.
* Vyučovanie a výskum európskej integrácie.
* Výmenné pobyty, spolupráca a budovanie kapacít vo vysokoškolskom vzdelávaní a v práci s mládežou na celom svete.
* Iniciatívy pre podporu inovácií v pedagogike a progresívnych politických reforiem na národnej úrovni
* Dobré riadenie športu a iniciatívy proti ovplyvňovaniu výsledkov zápasov, dopingu, násiliu, rasizmu a neznášanlivosti, predovšetkým v reakreačnom športe.

Podrobné informácie o Programe Erasmus+ sa nachádzaju v [**Príručke pre žiadateľov**](http://www.erasmusplus.sk/ako_ziskat_grant/prirucky/erasmus-plus-programme-guide_sk.pdf)

Stránka [**EK**](http://ec.europa.eu/programmes/erasmus-plus/index_sk.htm)
Stránka Národnej agentúry Programu [**Erasmus+**](http://www.erasmusplus.sk/) na Slovensku a stránky [**Slovenskej akademickej asociácie pre medzinárodnú spoluprácu**](http://www.saaic.sk/)